Introduzzjoni għas-Sensiela L-Imgħallem tal-Koki ta' Salvu Agius Il-kotba tar-riċetti f'Malta imorru lura għal tmiem is-seklu 19. Gambin u Buttigieg iqisu Il-Chtieb tal Chcina ta' E.L. Vella tas-sena 1894 bħala l-ewwel ktieb tar-riċetti fil-każ ta' Malta. Warajh, skont Buttigieg, jiġu s-sensiela ta' ħames kotba żgħar minn Salvu Agius taħt il-kappa L-Imgħallem tal-Koki. L-għan ta' dan l-istudju qasir mhux li wieħed jidħol fid-dettall dwar ir-riċetti li kien qed jagħti Agius qabel it-Tieni Gwerra Dinjija (hemmhekk hemm studju ieħor xi jsir) imma iktar bħala apprezzament tan-novità tal-ħidma u l-avventura li Agius kien daħal għaliha. Agius sa ċertu punt kien daħal f'ġeneru li kien għadu kemm telaq jimxi u ma kienx hemm biżżejjed eżemplari tiegħu. Bejn Vella u Agius, kienu għaddew xejn inqas minn 44 sena. Sa ċertu punt u forsi bla ma jaf jew kellu f'moħħu, Salvu Agius welled il-ġeneru tal-kotba tar-riċetti f'Malta. Hemm fattur ieħor importanti: Agius kien qed iħaddem il-Malti u bħala riżultat ta kontribut ukoll biex jikber u jitwessa' ir-reġistru u l-lessiku kulinarju bil-Malti. Fl-ewwel parti ta' din il-kitba nagħti ħarsa lejn ħidmet Salvu Agius u fit-tieni parti nevalwa fil-qasir is-sensiela. Indirettament, din il-kitba se tikkontribwixxi ukoll għall-profil usa' ta' Agius. L-Għejun dwar Salvu Agius Xieraq li wieħed jibda din il-kitba billi jagħti ħjiel fuq Salvu Agius. Id-dettalji bijografiċi dwar Salvu Agius huma limitati u sfużi. Mil-lat l-ieħor tispikka lista twila u impressjonanti ta' pubblikazzjonijiet li hu ħalla warajh: bosta minnhom reliġjużi. Il-ġurnal Il-Berqa kien iddeskrivieh bħala awtur li "l-pinna tiegħu qatt ma għandha mistrieħ." Ġuż Dimech Debono iddeskriva l-impenn letterarju ta' Agius bħala ġest ta' pattrijottiżmu. Kif jinnota Michael Galea, Agius kien iħaddem stil popolari fuq suġġetti letterarji, soċjali u sagri. Il-maġġoranza tax-xogħlijiet tiegħu kienu dwar il-qaddisin. Xbihat ta' Agius ġew ippubblikati reċentament minn Francis Galea u Michael J. Schiavone. Profil qasir tiegħu jidher fi tliet dizzjunarji bijografiċi editjati minn Robbie Mifsud Bonnici, Michael J. Schiavone u Michael Galea. Jekk wieħed jikkonsulta s-sit virtwali tal-Malta Libraries, jintebaħ li fil-Librerija Nazzjonali hemm 3 kotba tiegħu fosthom is-sensiela L-Imgħallem tal-Koki u l-ktieb tiegħu L-Ikbar Wegħda tal-Qalb Imqaddsa ta' Ġesù li ġie ristampat 12-il darba sas-sena 1992. Fil-Biblijoteka tal-Università hemm 4 titli tiegħu. Meta tqabbel iż-żewġ listi, jidher li t-titli fiż-żewġ depożiti huma differenti u mhux iddupplikati. Imma minn kommunikazzjoni mal-Malta Libraries, jidher li fil-verità l-lista ta' kotba ta' Agius li għandhom hi itwal minn dawk li qed jidhru fis-sit għax il-katalogu online imur lura biss sal-1995 u bosta titli ta' Agius baqgħu mhux imdaħħla fis-sistema. Fil-kommunikazzjoni msemmija ngħatajt 15-il titlu ieħor ta' Agius. Lil Salvu Agius, Ġużè Aquilina ma nkludihiex la f'Il-Muża Maltija u lanqas fl-Antoloġija ta' Proża Maltija. Lanqas mhu nkluż fil-Vatum Consortium ta' Karmenu Vassallo u Poeti Maltin ta' Ġużè Chetcuti. Iktar lejna ma ġiex inkluż lanqas f'75 Lehma Fehma li ġiet editjata minn Charles Daniel Saliba. Indirettament, l-istudji ta' Henry Frendo u Oliver Friggieri kienu minn tal-ewwel biex ismu flimkien ma' oħrajn beda tiela' fil-wiċċ. Agius kien kittieb, "suldat" Dimekkjan b'ruħu u ġismu, u uża ħafna l-ġurnali fejn espona l-ħsus politiċi u poetiċi tiegħu. Jidher li bħall-imgħallem tiegħu Manwel Dimech, kien jaf il-Franċiż, it-Taljan u l-Ingliż u kien ukoll interessat fil-qasam tat-teatru. Aċċeni Bijografiċi dwar Salvu Agius Agius kien kontemporanju fost l-oħrajn ta' Pawlu Bellanti (1851-1927), Ġużè Muscat Azzopardi (1853-1927), Alfons Maria Galea (1861-1941), Temi Zammit (1864-1935), u Agostino Levanzin (1872-1955). Nafu li Salvu Agius kien Belti, li twieled fl-1883 u li miet fl-4 ta' Novembru 1941. Skont Il-Malti, mewtu ma kinitx mistennija. Issa nistgħu ngħidu bl-eżatt meta twieled: id-19 ta' Marzu 1883. Din l-informazzjoni sal-lum kienet nieqsa u l-awtur wasal għal din id-data bl-għajnuna tas-Sur Joseph Amodio, Assistent Arkivista fl-Arkivju Nazzjonali ta' Malta, li fittex fit-taqsima tal-applikazzjonijiet tal-passaporti. F'żgħożitu kien isegwi lil Manwel Dimech li kien ġie eżiljat minn Malta fl-1914 minħabba l-ħsibijiet progressivi u riformattivi tiegħu li la għoġbu lill-Gvern Ingliż u lanqas lill-Knisja. Kien ukoll ħabib ta' Juan Mamo u kkontrbwixxa artikli għall-gazzetti Il-Ħmar (1917-1928, editur: Gugliemo Arena) u Il-Ħmara (1926-1936, Direttur propjetarju: Gugliemo Arena) u gazzetti oħra. Il-Ħmara kellha simpatiji lejn il-Partit Laburista li twaqqaf fl-1921 u fost il-fundaturi tiegħu kien hemm awturi li kienu jiktbu fil-gazzetta msemmija. Inċidentalment, il-qarrej għandu joserva li l-gazzetta kienet qed toħroġ fi żmien inkwiet politiku reliġjuż aħrax bil-protagonisti jkunu l-Konti Gerald Strickland u l-Isqof Mawru Caruana assistit mill-Isqof Mikiel Gonzi. Francis Galea ppubblika xi ittri li Mamo kien bagħat lil Agius. Mamo kien għamel pressjoni fuq Agius u sħabu biex jaraw kif Dimech se jinġieb Malta mill-eżilju. Għal Mamo, Agius kien wieħed minn dawk li kienu qed jistinkaw favur il-fqir. Lejlet is-Sette Giugnio, ta' Dimekkjan tipiku li kien, Agius kiteb appell fl-L'Unioni Maltija (1919-1923, Direttur: Giuseppe Farrugia) lill-Maltin biex "ma nibqgħux iżjed rotob, inkunu feroċi, inriegħdu lil kull minn biss iħares lejna … inġiegħlu lil min qiegħed jaħqarna u jisraqna jroddilna ħwejjiġna, u jroddhomlna ħaqq li jroddhomlna." Imma dak kien l-istil ta' Agius il-ġurnalista – artikli "mqanqla u jbaqbqu." Il-gazzetta msemmija kellha l-aġenda li tara li Malta jkollha Gvern Responsabbli. Michael Sant iddeskriva l-pinna ta' Agius bħala waħda vjolenti. Karmenu Ellul Galea, li kiteb dwar aspetti soċjali bħat-trejdunjoniżmu u s-sigurtà soċjali matul l-istorja, ra lil Agius bħala difensur tal-kawża tal-ħaddiema u "ħeġġeġ u ddefenda lin-nies tax-xogħol biex jingħaqdu għal drittijiethom." L-Avukat tal-Kuruna Refalo, fl-inkjesti li saru wara s-Sette Giungio, kien tal-fehma li artikolisti bħal Agius "kien messhom jiġu deportati kiesaħ u biered wara li jintużaw biex jinkixfu l-promoturi tal-irvell." L-artikli ta' Agius urtaw ukoll l-istampatur tal-gazzetta Malta tal-Maltin (1908) minħabba "l-laqta xellugija." Agius kien jikteb ukoll il-poeżija. Fi kliem Friggieri, il-poeżija ta' Agius, tal-inqas dik li dehret fil-Pronostiku Malti għas-sena 1900, turi poeta "nostalġiku li jevoka l-ħarba u l-frugħa tal-ħajja." Il-poeżiji tiegħu dehru fil-Pronostiku Malti u Il-Ħabib Malti (1888-1889). Lil Agius, Joe Axiaq jinkludih ukoll f'lista twila mhux ħażin ta' poeti minuri li użaw l-istampa fejn ippubblikaw il-kitbiet tagħhom "biex iqajmu fil-poplu s-sens ta' kuxjenza nazzjonali." F'mewtu nkiteb li Agius, "kien ukoll kittieb ta' xi poeżiji li għalkemm jidhru li ma huma xejn għolja fil-qawwa tal-ħsieb, iżda jidher li min kitibhom kellu ħajra u xejra ġmielha għall-poeżija Maltija." Jidher li Agius kien iħaddem ukoll l-istil tan-novella. Tant hu hekk li ismu spikka fil-konkors ta' novelli tal-1939 li kien organizza t-Tabib Ġużè Bonnici bħala direttur ta' Il-Ġabra ta' Kitba Maltija. F'dak il-konkors kienu spikkaw ukoll Ġużè Ellul Mercer, Erin Serracino Inglott, u Victor Apap. Minn dak il-konkors nafu li Agius kien qed jgħix f'numru 30, Triq San Duminku l-Belt u li kien rebaħ tliet liri sterlini. Frendo fir-riċerka tiegħu ta indirizz differenti għar-residenza ta' Agius – Triq San Kristofru – u żied ukoll li Salvu Agius kien idoqq il-vjolin mal-Klondyke Orchestra. Iż-żewġ toroq fl-aħħar mill-aħħar huma viċin xulxin. Id-dettalji li kien jgħix fi Triq San Kristofru u l-fatt li kien mużiċista huma kkonfermati wkoll fl-applikazzjoni tiegħu tal-passaport imsemmija hawn fuq. Agius kien rebaħ ukoll żewġ konkorsi tan-novelli organizzati mid-direzzjoni tal-Pronostiku Malti. Agius kien kiteb ukoll fil-gazzetta Melita (1937-1939) tas-snin tletin tas-seklu 20 li kienet toħroġ f'Sousse mill-komunità Maltija dwar il-bżonn li t-teatru Malti jkollu iktar kumpaniji teatrali biex itgħellu drammi u teatrini bil-Malti. Skont Galea, Agius kien ukoll korrispondent għall-ġurnal Il-Malti Amerikan (1922, edituri V.P. Frendo u F. Vella) li kien joħroġ f'Detroit, Michigan. Il-produzzjoni letterarja tiegħu kienet fl-aqwa tagħha bejn l-1927 u l-1941. Robert Mifsud Bonnici, dwar Agius, kiteb li "ppubblika volumi ħoxnin ta' letteratura sagra li nxterdu f'Malta u Għawdex." Ta' min josserva li lil Dimech probabbilment minħabba d-destin li messu u l-ħbit mal-awtoritajiet, Mifsud Bonnici ħallieh għal kollox barra mid-dizzjunarju tiegħu imma lil Agius, dixxiplu tiegħu, inkludieh. Anki probabbli minħabba l-għadd ta' pubblikazzjonijiet reliġjużi. Agius kien ippubblika żewġ kitbiet f'Il-Malti tal-Għaqda tal-Kittieba tal-Malti (illum l-Akkademja tal-Malti). Il-Malti beda joħroġ fl-1925. Il-kitbiet ta' Agius huma l-poeżija "X'inhu l-Bniedem" (1925), li hu ddedika lil Ġużè Muscat Azzopardi u nnota li kitibha "fl-irtir tal-Karnival f'San Kalċidonju" u "Il-Maltin f'Lepanto" (1936) fejn anki jqabbel xi dettalji dwar il-flotta tal-Ordni li ġabu Giacomo Bosio u Ġan Anton Vassallo fil-kitba tagħhom dwar il-famuża battalja tal-1571. Agius kien ukoll membru tal-Għaqda tal-Kittieba tal-Malti. Għandu wkoll il-kitba "Lapida Minsija" f'Leħen il-Malti (1936, 16-17) tal-Għaqda tal-Malti (Università) li twaqqfet fl-1931. Il-Perjodu li fih kiteb Salvu Agius Il-qarrej irid josserva li Agius kien qed jikteb f'perjodu ta' transizzjoni f'dak li hu Malti. Il-Kostituzzjoni tal-1921, tat il-fakulta lill-membri tal-Assemblea Leġislattiva li setgħu jużaw l-ilsien Malti fl-interventi tagħhom. Dik is-sena, li hija wkoll is-sena tal-mewt ta' Manwel Dimech fl-eżilju, l-Għaqda tal-Kittieba tal-Malti ipproduċiet alfabett għall-ilsien omm. Emenda tal-1927, "fl-atti li jirregolaw il-professjoni notarili … (ippermetiet) li l-Malti jintuża f'kull dokument uffiċjali; jidhru wkoll l-ewwel avviżi bil-Malti fil-Gazzetta tal-Gvern. Il-liġi elettorali, ir-regolamenti tat-traffiku, u ċ-ċitazzjonijiet tal-qorti (apparti l-verżjoni bit-Taljan) bdew jidhru wkoll bil-Malti." Fl-1929, l-Għaqda tal-Kittieba tal-Malti għamlet pressjoni fuq il-gvern biex jagħraf l-alfabett u l-ortografija tagħha. Bħala riżultat l-ortografija bdiet dieħla fl-iskejjel tal-gvern u fl-1931 it-tagħlim tal-Malti daħal fl-iskejjel primarji. Pass kbir kien meta l-Malti u l-Ingliż ħadu post it-Taljan bħala l-ilsna uffiċjali tal-pajjiż li kien kolonja Ingliża. Fl-1934, l-ortografija mfassla u spjegata mill-Għaqda tal-Kittieba tal-Malti ġiet rikonoxxuta uffiċjalment mill-Kolonja. Barra minn hekk, "il-Kostituzzjoni tal-1936 tkompli ssaħħaħ il-pożizzjoni tal-Malti; filwaqt li l-Ingliż jistabbilixxi ruħu bħala l-ilsien tal-amministrazzjoni, il-Malti jissejjaħ l-ilsien uffiċjali tal-qrati. It-Taljan ma jissemma mkien; anzi jitneħħa wkoll mill-Arkivji Notarili." It-Tematika ta' Salvu Agius Agius għandu lista twila ta' kotba reliġjużi u kiteb dwar bosta qaddisin ewlenin tal-Knisja Kattolika Rumana. Fost dawn kiteb dwar San Gejtanu, Santa Teresa tal-Bambin Ġesù, San Nikola ta' Bari, San Ġorġ Martri, San Lawrenz Levita u San Ġużepp, il-missier puttativ ta' Ġesù. Kiteb ukoll dwar San Pawl, li bosta awturi Maltin tawh l-importanza tiegħu matul is-sekli 19 u 20 u Sant' Agata, meqjusa bħal San Pawl, patruna tal-gżira. Interessa ruħu wkoll fl-ewwel insara u kiteb dwar il-katakombi ta' Ruma u l-famuż ċenturjun tal-vanġelu nvolut fit-tislib ta' Kristu. Jidher li kellu ċerta bagalja wiesgħa almenu fil-ħwejjeġ tal-Knisja. Kiteb dwar s-Serv t'Alla l-Professur Giuseppe Moscati qaddis minn Napli, Teresa Neumann (tal-pjagi), il-Beata Emilia de Vialar, u Margherita Sinclair mill-Iskozja. Il-ktieb dwar Moscati kien ġie ppubblikat il-Ħamis 23 ta' Ġunju 1932 u ddedikah lill-Monsinjur Enrico Dandria li fost l-oħrajn kien Ministru tal-Edukazzjoni. Kien kiteb ukoll dwar Nazju Falzon li hu jsejjaħlu "il-Venerabbli Pajżan Tagħna." Ktieb ieħor tiegħu hu dak dwar l-Ave Maria mfissra bil-Malti. Fl-1932, Agius ippubblika Il-Misteru tas-Salib: Mictub bil-Malti. Il-fantażija ma naqsitx ukoll. Ippubblika l-ġrajja Captan tal-Guardia: Ġrajja ta' Imħabba fi Żmien ir-Revoluzzjoni Franċiża. Michael Galea, il-bijografu fost l-oħrajn tal-Arċisqof Mikiel Gonzi, Monsinjur Enrico Dandria u l-Prim Ministru Ġorġ Borg Oliver, ta l-lista ta' 20 pubblikazzjoni ta' Agius. Imma b'L-Imgħallem tal-Koki sal-1938, il-lista tal-pubblikazzjonijiet titla' għal 24. Dan barra 4 perjodiċi oħra li hu kien jippubblika kull ħmistax-il ġurnata – Il-Madonna ta' Pinu (fejn ħarġu 98 kopja bejn l-1935 u l-1940), San Ġużepp (fejn ħarġu mitt kopja mill-1934 sal-1938), Il-Purgatorju (li ħarġu 191 edizzjoni bejn l-1932 u l-1940) u Il Volto Santo (li bejn l-1933 u l-1939 ħarġu 100 kopja). Fl-1934, Agius ippubblika Ctieb tal-Cnisja fuq Talb Meħtieg' Ghal Cull Nisrani. Il-propjetà tal-ktieb kienet ta' Michiel Psaila u ġie stampat għand l-istamperija Lombardi li kien hemm f'numru 20, Triq Santa Marija, tas-Sliema. It-talb inkluż jinkludi t-talba ta' filgħodu, ta' filgħaxija, it-talb tal-quddies (fi żmienu kienet bil-Latin), talb għat-tħejjija għall-qrar, il-Via Sagra, Talba lil San Ġużepp u t-Te Deum bil-Latin. Il-ktieb għandu rispettivament in-nihil obstat u l-imprimatur taċ-ċensur Patri Addeodato M. Schembri u l-Arċisqof Mawru Caruana rispettivament. Salvu Agius u l-Istorja ta' Malta Kolonja Agius ried lil Maltin japprezzaw wirt arthom u għalhekk ippubblika verżjoni 'eħfef' tal-istorja ta' Malta ta' Ġan Anton Vassallo li ħafna jafuh għall-poeżija tiegħu Int Sabiħa O Malta Tagħna. Il-volum kien stampah għand Giovanni Muscat tal-Belt u għandu s-sotto-titlu miktuba għall-poplu. Vassallo ppubblika l-ktieb fl-1896 waqt li fil-ktieb ta' Agius hemm stampata d-data tal-1948 li skont Robert Mifsud Bonnici is-sena tal-pubblikazzjoni riedet tiġi l-1936. Il-Google Books jagħti s-sena tal-1932 għall-istess ktieb u jagħti d-dettalji li kien stampat għand Giovanni Muscat tal-Belt u li fih 400 paġna. Vassallo miet fl-1868. Ktieb importanti ta' Agius hu Il-Mons. Dandria jew il-Marti tar-Reliġjon u l-Patrija. Il-propjetà letterarja tal-ktieb imsemmi kienet ta' Napoleone Cordina Borg. Ta' Cordina kellhom ħanut Bormla fejn kienu jipprovdu servizzi ta' stationery, bookbinding, fwejjaħ, kotba, gazzetti, rumanzi u novelli, gramophones, diski, artifatti reliġjużi u radjijiet. L-istess familja waqfet il-Caffe Cordina, il-Belt, fl-1837. L-Imgħallem tal-Koki Fl-1938 u wara, għax is-snin tal-pubblikazzjoni mhux inkluża fil-kotba, Salvu Agius ippubblika ħames kotba żgħar li donnhom ma jikkumplimentawx mal-kumplament tal-kitbiet tiegħu. L-Imgħallem tal-Koki jikkonsisti f'ħames kotba żgħar bir-riċetti għalkemm ma ħarġux kollha flimkien. Is-sena tal-pubblikazzjoni mhix inkluża fil-kotba. Imma fl-ewwel ktieb tidher is-sena 1938 fid-daħla li għamillu Ġuż Dimech Debono. Dimech Debono, bħal Agius, kien kittieb b'diversi interessi u kiteb dwar figuri minn Birkirkara, Turu Rizzo, Mikiel Anġ Sapiano, is-Santwarju tal-Ħerba, l-Imsieraħ, il-Kardinal Fabrizio Sciberras, Indri Debono u Karlu Diacono. Kien daħħal f'Malta d-devozzjoni lejn San Servolo u kien ko-fundatur tas-Soċjetà Dun Filippu Borgia ta' Birkirkara. L-Imgħallem tal-Koki jrid jitpoġġa f'kuntest anki ta' x'ikel il-poplu Malti, li għalih kienu diretti l-kotba, kien jikkonsma. Agius kien qed jippubblika l-ħames kotba qabel it-tieni gwerra li ħalliet effetti kbar fuq il-ħajja tal-pajjiż inkluż l-ikel u d-dietà. Kien żmien meta l-ħobż kien għadu importanti fid-dietà tal-poplu. Il-klassijiet il-baxxi kienu jieklu l-minestra, il-ħut u l-famuż gaxin li litteralment kienu jitqatlu għalih minkejja li essenzjalment kien fdalijiet igglorifikati tal-ikel. L-Ingliżi daħħlu f'Malta l-patata. Il-laħam ma kienx komuni qabel it-Tieni Gwerra u "il-bdiewa għalkemm kienu jrabbu t-tiġieġ ma kinux jieklu tiġieġa kuljum. It-tiġieġ u l-bajd kienu miżmuma bħala mezz ta' għajxien." Irridu nżommu f'moħħna li sal-ewwel nofs tas-seklu 20, nhar ta' Ħadd il-familji kienu jikkumsmaw "xi ħaġa iktar bnina bħall-brodu tal-laħam, ravjul bil-ħaxu tal-ġbejniet, ċanga u majjal u ħafna mazzit." Fil-fehma ta' Gambin u Buttigieg, il-folja nqalbet għal nofs is-snin ħamsin fejn in-nies wara perjodu ta' għaks, riedet tiekol tajjeb u "bdiet tispiċċa d-distinzjoni ċara bejn l-ikel ta' matul il-ġimgħa u l-ikla ta' nhar ta' Ħadd." Dettalji dwar L-Imgħallem tal-Koki L-Imgħallem tal-Koki huma kollha tal-istess daqs, iżommu l-istess stil bħala xeħta tal-qoxra imma jvarjaw f'dak li huma kuluri. Il-kotba kollha ġew stampati għand il-Lux Press ħlief tnejn minnhom li ġew stampati għand Ebejer Press li kienet tinsab fi Triq l-Imsida, Santa Venera. Il-kotba kellhom propjetà letterarja ta' Karmnu Psajla (miktuba verbatim) li kellu wkoll ħanut fi Triq il-Merkanti, il-Belt, fi kliemu "quddiem il-posta." Jidher li x-xbieha tal-qoxra (tpinġija) saret minn Agius innifsu fejn jidher kok bl-uniformi tal-mestjier bil-midalja fuq sidru qalb l-apparat tal-kċina. Kull ktieb fih 32 paġna u fl-ewwel paġna ta' wara l-qoxra ta' quddiem, jerġa' jipproduċi l-istess qoxra bid-disinn b'kollox. Għal Agius it-tisjir kien sengħa. Jinsisti li r-riċetti li hu jippreżenta kollha ġew ippruvati mill-aqwa koki internazzjonali. Barra l-ikel offra wkoll riċetti tal-ġulepp, il-likuri u l-ħelu. U kollha bil-Malti. L-ewwel ktejjeb fih 53 riċetta: 13 minnhom tal-ħelu. Fit-tieni ktieb jidhru 40 riċetta u 4 tal-ħelu. Fit-tielet ktieb, Agius inkluda 41 riċetta, 3 minnhom tal-ġulepp, 5 tal-likuri, 3 tar-riżolin u 7 tal-ħelu. Ir-raba' volum fih 42 riċetta. Fil-ħames ktieb, ir-riċetti jitilgħu għal 45. Jidher li l-ħames ktieb ma kienx intenzjonat li jagħmlu imma jsemmi li t-talba għal iktar riċetti baqgħet hemm. Anzi sostna li fil-każ tal-ħames librett, ir-riċetti huma "assolutamnt ġodda u oriġinali" għalkemm jistqarr li mhux hu l-inventur dirett tagħhom. Kif intqal, iktar 'il fuq, Ġuż Dimech Debono kiteb id-daħla tal-ewwel ktieb u faħħar lil dawk l-awturi li kienu qed jagħżlu l-Malti bħala l-mezz tal-kitba minkejja "li huma mgħallmin sewwa f'ilsna barranin ukoll." L-awtur tar-reċensjoni fakkar li Agius kien qed jippubblika l-ktieb fi żmien li l-Malti "sa fl-aħħar" sar ilsien uffiċjali. Dak il-punt jitfa' dawl fuq il-perjodu tal-pubblikazzjoni. Is-Singularità ta' Salvu Agius Mir-riċerka ta' Gambin u Buttigieg, joħroġ ċar l-avvangwardja ta' dan ir-raġel li kien qed jintroduċi riċetti mal-Maltin li ħafna minnhom ma kinux isajruhom anki minħabba d-dħul finanzjarju tagħhom jew modi ta' għajxien. Imma Agius offra wkoll alternattivi għal min ma setax isajjar il-laħam spiss u anki nkluda xi riċetti Maltin. Buttigieg u Gambin isemmu li fil-ħamsinijiet tas-seklu għoxrin nies bħal Carmen Carbonaro, xandara maħbuba fuq ir-Rediffusion u membru ħabrieka fl-Azzjoni Kattolika, fil-kotba tagħhom jibdew jinkludu d-deżerta li f'dan il-punt issir fissa fil-menu tal-Malti. U hawn terġa' tispikka l-avangwardja fil-kas ta' Agius fejn anki ssuġġerixxa kif tagħmel il-likuri u jagħti 3 riċetti tal-ġulepp: taċ-ċirasa, tal-frawli u tal-lewż. Il-likuri li offra riċetti tagħhom huma tal-kafe, te, għeneb, larinġ u frawli. Ta wkoll riċetti tar-rożolin: kannella, vanilja u punch. Il-fatt li kien jaf tlett ilsna barranin minbarra l-Malti kien importanti biex Agius ma jillimitax ruħu biss għall-kċina waħda, ta' pajjiż wieħed. Agius ma jagħtix l-għejun tar-riċetti tiegħu imma żgur li qalleb diversi kotba barranin ta' dan it-tip. Però kif inkiteb qabel, Agius ma jinsiex anki l-ikel tradizzjonali Malti – l-istuffat, it-torti, it-timpana, il-fenek, l-isfineġ u l-kumplament. Inkluda wkoll riċetta tal-ispaghetti la Għawdxija. Ma nesiex ukoll lil dawk li kien jieklu mill-kaċċa u ta pereżempju riċetta tal-għasafar tal-kaċċa fis-seffud u għasafar mixwija fil-kazzola. Fit-tielet ktieb Agius kiteb li r-riċetti tal-kotba tiegħu, "kollha kemm huma ġew ippruvati bl-isbaħ suċċess minn l-iktar koki famużi." Hemm il-varjetà ta' platti fir-riċetti proposti: il-laħam, is-sopop, it-torti, l-għaġin, il-frejjeġ, u l-insalati. Anki ta' riċetti li fi żmienna jinstemgħu strambi: pastizzi tal-fwied, pastizzi tal-imqarrun u tas-summien jew kaċċa oħra. Fil-ħames volum, Agius isemmi li l-Maltin kienu qed jibdlu l-gosti tagħhom f'dik li hi kċina u ma baqgħux jirristrinġu t-tisjir għal dak li hu jsejjaħlu "żmien in-nanna Gerit, minestra tiela' u minestra nieżla, bebbux bl-aljoli, imbuljuta, bigilla, xuppatu u ħafna affarijiet oħra bħal dawn." Skont hu, il-Maltin draw isiefru "u draw jieklu tajjeb." Għalkemm din tas-safar għandha tkun ikkwalifikata għax ħafna safar kien marbut mal-emigrazzjoni u xi ħadd bħal Juan Mamo kien negattiv għall-komportament tal-Malti barra minn pajjiżu. Fil-lista tal-ħelu, Agius fost l-oħrajn ta riċetti tal-pasta frolla, l-għaġina sfiljurata, il-pudina tar-ross, it-torta tat-tuffieħ, u pudina tal-ħalib u l-lewż u l-karamelli. Il-ħames ktieb fih lista twila ta' riċetti għal magru; li wieħed seta' jagħmilhom għall-perjodu tar-Randan meta normalment kien hemm l-impożizzjoni ta' ċertu assistenza mill-ikel impost mill-Knisja Kattolika. Ġudizzju pożittiv għas-Sensiela L-Imgħallem tal-Koki Jidher li kien hemm reazzjoni pożittiva għal dawn il-pubblikazzjonijiet tant li fit-tieni ktieb Agius silet reċensjonijiet li dehru f'Il-Berqa tal-20 u s-27 ta' Ġunju 1938 u Doctor Brombos tal-24 ta' Ġunju 1938. Il-Berqa fl-ewwel okkażjoni rrikmandat il-ktieb "lil kulħadd u speċjalment lin-nisa tal-familja." Wieħed japprezza li dik il-ħabta, l-ikel kien marbut iktar mad-dominju tal-mara milli tar-raġel. Fit-tieni kitba tal-ġurnal imsemmi, Agius faħħruh għax ħaddem "l-ortografija tal-Għaqda" li kienet twaqqfet fl-1920 bl-isem Għaqda tal-Kittieba tal-Malti u għax inżamm prezz irħis meta nbiegħ il-ktieb – sold u nofs. Il-Berqa anki rrikmandat li jkun hemm min jitħajjar jistampa kotba bi prezz simili għal dan il-ktieb għax b'"nefqa żgħira kulħadd seta' jixtrihom." Doctor Brombos irrimarka li l-ktieb "jgħallmek kif issajjar l-aħjar ikel fin u tajjeb …" Fuq kollox il-ktieb iqabbdek "aptit ta' ngħama." Wieħed josserva li fir-riċetti kif jagħtihom Agius kien għad ma hemmx l-idea ta' ħin li se jieħu l-oġġett biex isir – wisq probabbli anki għax kienet soċjetà li kienet temmen iktar fis-sajran bil-mod - u anki lista ta' ingredjenti għalihom kif aħna mdorrijin fil-preżentazzjoni ta' riċetta. Kollox ma' kollox dan kien proġett validu u fil-fehma tal-awtur preżenti għandu jkun meqjus bħala dak li introduċa l-ġeneru tar-riċetti f'Malta.